TFG มั่นใจงบปี 65 โตตามเป้า หลัง 9 เดือนโกยกำไรนิวไฮ 3.6 พันลบ.
TFG เปิดกำไรงวด 9 เดือน 3,590 ลบ. พร้อมประเมินโค้งสุดท้ายดีมานด์ไก่-สุกรเพิ่มต่อ ขณะที่ "ร้านไทยฟู้ดส์ เฟรชมาร์เก็ต" สร้างรายได้ดีจากการขยายสาขาในช่วง 2 ปีนี้กว่า 220 สาขา
TFG เปิดกำไรงวด 9 เดือน 3,590 ลบ. พร้อมประเมินโค้งสุดท้ายดีมานด์ไก่-สุกรเพิ่มต่อ ขณะที่ "ร้านไทยฟู้ดส์ เฟรชมาร์เก็ต" สร้างรายได้ดีจากการขยายสาขาในช่วง 2 ปีนี้กว่า 220 สาขา
16 พ.ย. 2565

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ภาพรวมผลการดำเนินงานในงวด 9 เดือนแรกของปี 2565 มีรายได้รวม 37,212.99 ล้านบาท เพิ่มขึ้น 48.38% เทียบกับงวดเดียวกันของปีก่อน มีกำไรสุทธิ 3,590.83 ล้านบาท เพิ่มขึ้น 756.11% เทียบงวดเดียวกันของปีก่อนและเป็นระดับสูงสุดใหม่
ขณะที่ผลการดำเนินงานในงวดไตรมาส 3 ของปี 2565 มีรายได้รวม 14,796.91 ล้านบาท เพิ่มขึ้น 74.55% เทียบกับงวดเดียวกันของปีก่อน มีกำไรสุทธิ 1,733.82 ล้านบาท เพิ่มขึ้น 480.53% เทียบงวดเดียวกันของปีก่อน และมีอัตรากำไรสุทธิในไตรมาส 3 ของปี 2565 เท่ากับ 11.7% เพิ่มขึ้นต่อเนื่อง  จากที่ผ่านมาในไตรมาส 1 ที่เท่ากับ 5.9% และไตรมาส 2 ที่เท่ากับ 10.0% ซึ่งเป็นอัตรากำไรสุทธิรายไตรมาสที่สูงสุดเป็นประวัติการณ์
“ผลงาน 9 เดือนปีนี้ มีกำไรแตะออลไทม์ไฮ ส่วนของรายได้ มีดีมานด์ เพิ่มขึ้นทั้งส่วนของในประเทศและต่างประเทศ ประกอบกับบริษัทมีการบริหารจัดการด้านต้นทุนที่ดี ถึงแม้ราคาวัตถุดิบอาหารสัตว์และค่าขนส่งค่อนข้างสูง แต่บริษัทมีการเตรียมความพร้อมล่วงหน้า ศึกษาวัตถุดิบอาหารสัตว์ทดแทนเพื่อควบคุมต้นทุน และมีการปรับพอร์ตการจำหน่ายสินค้า เพื่อเพิ่มรายได้ 
โดยขยายช่องทางการจำหน่าย จะเห็นได้จากในช่วง 2 ปีที่ผ่านมา บริษัทมีการเร่งเปิดสาขาร้านไทยฟู้ดส์ เฟรชมาร์เก็ต โดยคาดว่าสิ้นปีนี้ บริษัทก็จะมีสาขาทั้งหมด 220 สาขา ซึ่งช่วยกระจายสินค้าให้ถึงผู้บริโภคง่ายขึ้น และได้รับผลตอบรับที่ดี โดยบริษัทยังมีแผนขยายสาขาต่อ ซึ่งมั่นใจว่าการบริหารจัดการนี้จะส่งผลให้บริษัทจะเติบโตไปอย่างมั่นคง” นายวินัย กล่าว
ด้านแนวโน้มธุรกิจในช่วงโค้งสุดท้ายของปีนี้ คาดว่าธุรกิจไก่และสุกรจะยังเติบโตได้ดี เนื่องจากการท่องเที่ยวที่ฟื้นตัว และสถานการณ์โควิดที่คลี่คลายทั้งในประเทศและต่างประเทศ ทำให้ Demand สูงทั้งไก่และสุกร ประกอบกับต้นทุนราคาค่าขนส่งที่เริ่มปรับตัวลดลง ซึ่งจะส่งผลดีต่อผลการดำเนินงานของบริษัทอย่างต่อเนื่อง ทำให้มั่นใจว่าภาพรวมการดำเนินธุรกิจในปี 2565 กลุ่มบริษัทฯจะเติบโตได้ตามเป้าหมายที่ตั้งไว้ระดับ 25%